Pakistan laat Proteas pienk bloosToe daar nog hoop was. Faf du Plessis vier sy vyftigtal. Foto: Cricinfo. Die Wanderers op Pienkdag…die venue waar AB de Villiers sy blitshonderdtal van 31 aflewerings gemoker het. Dit is ook dié dag in die jaar wanneer die Proteas basies onstuitbaar is. In ses kragmetings kon geen besoekende span (hetsy dit Engeland, Wes-Indië of Indië is) nog die Proteas in hul pienk pajamadrag ore aansit nie. Behálwe gister. Ja, wenrekords is daar om een of ander tyd gebreek te word, maar Faf du Plessis en sy troepe het gister slég tweede teen ’n begeesterde Pakistan gekom. Die Protea-kolwers het gesukkel en sewe spelers (waaronder Quinton de Kock, Reeza Hendricks en David Miller) is vir minder as 10 lopies uitgeknikker. Tog was daar hoop met Hashim Amla (59) en Du Plessis (57) voor die paaltjies. Dié twee het ’n vennootskap van 101 lopies om die derde paaltjie gedeel. Maar toe Du Plessis deur Mohammad Hafeez van Shadab Khan se boulwerk uitgevang is, het die klokke vir ’n Protea-kolfineenstorting begin lui. Die span het agt paaltjies vir 45 lopies verloor om uiteindelik spotgoedkoop vir 164 terug in die kleedkamer te wees. Ten spyte van ’n paar skitteraflewerings deur Dale Steyn (0/26) en Kagiso Rabada (0/29) het Imam-ul-Haq (71) vasgeskop en sy vennootskap met Babar Azam (41) het die wedstryd finaal buite die Proteas se bereik geplaas. Die besoekers se oorwinning met agt paaltjies beteken dat die reeks van vyf wedstryde tans gelykop is en dat Woensdag se finale kragmeting op Nuweland dus deurslaggewend sal wees om die reekswenner te bepaal. *Ten spyte van die Proteas se nederlaag, is daar steeds meer as R1 miljoen vir borskankerbewusmaking ingesamel.